گند ءُ نند : اَلی جُمّا زامرانی ءُ استاد برکت برجان ھوت
 (اولی بَھر)
 الی جُمّا زامرانی
 واجہ ءُ بوھیریں بلوچی زبان ءِ اُستاد ءُ کواسءُ زانتکار ما شمارا بلوچستان ھوٹل ءِ پُلیں پتر ءَ وش آتک کنیں ءُ مرچگیں اے سرھال ءُ گند ءُ نندءُ گُلگِدار ءِ تہءَ ما بلوچی زبان ءُ ساز ءُ زیمل ءُ شائری ءُ بلوچی زبان ءِ رھبند ءُ سیاھگ ءِ آب ءُ ھنوگیں ءُ کوھنیں گشندھانی باروءَ گوں شما چو زامران ءِ دراجیں زامری بند ءِ تیھرءِ ءُ دراجیں کموارگانی پیمیں دراجیں جست بہ کنیں بلے چہ جستاں پیسر ما لوٹ اِیں شما وتی پجار ءَ وت بہ کن اِت ////
استاد برکت برجان ھوت,,,
 منی بُندری نام برکت ھوت اِنت ءُ منی نَد نام برجان بلوچ اِنت ءُ 1965ءَ سِند کَلّرشانک ھوت تاج مھمد ءَ بازار ءَ ودی بوتگاں منی آریپیں کماش ءِ نام ھوت ھسن بوتگ
جست ,,اَلی جُمّا زامرانی,,
واجہ شماَ وتی بنگیجی وانگ چہ کجا بنگیج کتگءُ شما چنچک ونتگ ؟
پسّو,,,, استاد برکت برجان ھوت
من وتی بُنگیجی وانگ ھاجی اسماعیل میتگ سِند ءَ دَربُرتگ ءُ پد ءَ دیمتر ءَ ٹَنڈو آدم شاہ لیطف اِسکول ءَ داں 9 نُھ کلاس دَر بُرتگ ءُ ونتگ
جست,,,
 الی جما زامرانی
شما کدی شائری بنگیج کتگ ءُ چون شمارا شائری بزاں لچھکاری ءِ ھب ءُ واھگ بوتگ ؟
پسّو,,,,, استاد برکت برجان ھوت
لچّہ کاری من چہ سِند ءَ ھوت تاج مھمد ءِ میتگ ءَ چہ بُنگیج کُتگ من ءُ ھارون ءُ یونس وداریگ سنگت بوتگیں لچّہ کاری ءُ گُشندھی ءُ کسمانک بزاں (ڈرامہ)گوشدارگ نِبیسّگ ءُ ماں پیت بَنداں کُتگ اَنت ءُ ھمودا مُلّا مھمد روانبد ءِ پیت بند ءُ کیسٹ اتکگ اَنت کہ آھانی تہ ءَ لچّہ ءُ (ڈارمہ)مان بوتگ اِیشانی گوشدارگ ءَ چہ مارا سِکین رستگ اے 1981ءِ گپّ اِنت.
 ما 1984ءَ سِند ھلاس دات ءُ باگیں پیشن ءَ اتک ءُ جَھمِند بوتیں ءُ مُلّا مھمد روانبد ءِ دیواناں جارچینی کُت ءُ لچّہ نِبشت ءُ پہ وشگُٹّی مُلّا مھمد روانبد ءِ لچّہ ونت اَنت بلے رنگ ءُ دْروشم ءُ رھبند ءِ سِکین من ءَ چہ شھسسا سید ھاشمی ءَ رَس اِتگ ءُ من سد دَر سَد سید ءِ رھبند ءِ رندگیری کنوکیاں.
جست,
 الی جما زامرانی
شما چونیں لچھکاری کن اِت لچھکاریءِ اِزم ءُ نازرکیءِ راز چی اِنت بزاں شائری چون بیت ءُ شائری ھیالے مارشتے لیکھے یا شوک ءُ واھگے یا زند ءِ چیلامیں درد ءُ اندوہ اَنت یا چاگرد ءِ زوراکی ءُ وشی اِنت ؟
پسّو,,,
 استاد برکت برجان ھوت
منی ھیال ءَ لچّہ گوں تھلیں راستی ءَ ھمدپ بہ بیت گُڑا ڈولدار اِنت ءُ وشّ اِنت اگاں لچّہ وتی وھد ءِ جَھگیری ءَ بکنت زند ءِ اَڑ ءُ جنجالاں دیم ءَ آرگ ءِ جُھد ءَ بکنت ھما لچّہ ءُ لچّہ کار وتی وھد ءِ تھلیں راستیاں گوشت کنت ءُ لچّہ کاری گوں مارشت ءَ سیادی کنت ءُ مارشت ڈَنّ ءَ چہ زِیرگ ءُ تہ ءَ جاہ دئیگ نہ بیت بلکیں چہ دل ءِ جُھلانکی ءَ وت ودی بیت ءُ وتارا درشان کنت شائری کنگ نہ بیت بلکیں زند ءِ درد ءُ اندوہ ءُ چیلّام پہ راستی کاگد ءِ سر ءَ پہ لبز ءُ کالب ءُ رِد ءُ پیشرد ءَ گوں اندر ءِ دَرانگازی ءِ نام اِنت کہ پہ ستک ءُ باور ءُ راستی ءَ بہ بیت گُڑا انچوش اقبال لاھوری گوش اِیت
دل سے جو بات نکلتی ہے اثر رکتہی ہے
 پَر نہیں طاقتِ پرواز مگر رکہتی ہے
 بلے ٹَھل ءُ ناز ءُ توسیپ ءُ سَتاہ ءُ کْرام ءُ رواج ءُ دْروشم ءُ کَدّ ءُ بالاد ءُ شیرکنی ءِ نام ھم شائری اِنت بلے اے چیز مردم ءَ چہ راستی ءَ دور بَر اَنت ءُ من سید ھاشمی ءُ اقبال لاھوری ءَ پمیشکا سک دوست داراں ءُ گیشتر ھمے واجھانی لچّہ ونتگ اَنت کہ اِیشانی لچّہ گوں راستی ءَ ھمدپ اَنت کہ من ءَ سکّ دوست بیت ءُ من وت ھم ھمے جُھد ءَ کناں کہ لچّہ گوں تھلیں راستی ءَ ھمدپ بہ بیت گُڑا وتی اَھد ءِ جَھگیری ءَ کُت کنت من تپاکی دور چاری اوپار وت براتی مڑاہ ءُ منگھ دود ءُ ربیدگ تاوان کشّی ءُ میار جَلّی ءُ مھمانوازی ءِ گپّ وتی لچّھانی تہ ءَ کُتگ
جست”
 الی جما زامرانی
واجہ شما وتی اولی لچہ کدی نبشتہ کتگ ءُ شمئے لچھکاری ءِ اُستاد ءُ سوج دیوک ءُ سرکچ دیوک کے بوتگ ؟
پسّو,,,
 استاد برکت برجان ھوت
من وتی اوّلی لچّہ کلّرشانک سِند ءَ اردو زبان ءِ تہ ءَ نبشتگ ءُ منی بِنداتی لچّہ سکّ نزور بوتگ اَنت ءُ منی دست ءَ چہ ھم گار بوتگ اَنت ءُ من پد ءَ شھسا سید ھاشمی ءِ دَرور ءَ دیاں کہ من ءَ لچّہ کاری ءِ پِڑ ءَ چُشیں ھاسیں استادے نہ بوتگ
جست,,
 الی جما زامرانی
لچھکاری ءِ لوٹ ءُ واھگ چے اَنت چونیں وھد ءُ پاساں انسان وتی لچھاں جوانیں وڑےءَ درشان کت کنت ؟
پسّو,,
 استاد برکت برجان ھوت
اے پِڑ ءَ ھر کسی ھیال ءُ لیکھہ وتیگ اَنت منی ھیال ءَ لچّہ کاری ءِ لوٹ وھد ءِ زوراکی ءُ اَڑ ءُ جنجال ءُ دْرتگ پُچّی ءُ بزّگی ءِ دیم ءَ آرگ ءِ نام لچّہ کاری اِنت لچّہ کاری ھِچّ وھد ءُ زمانگ ءُ شپ ءُ روچ ءُ ماہ ءُ سالانی کَید ءُ بند ءَ نہ مَنّ اِیت ءُ آزات اِنت انچیں وھد کیت کہ سرجمیں سال ءَ دو بند نبیسّگ نہ بیت بلے انچیں وھد ھم کیت کہ مردم یکّ روچے پنچ ءُ شش لچّہ ءَ چہ گیش نبشتہ کنت.
جُست,,,,
 الی جما زامرانی
شائری ءِ تہءَ وزم ءُ سُوز ءِ سنگ ءُ شاھیم چون کیت وزم ءُ سوزانی یک جتائیں تھرے یا شائرءِ گالاں وتی وزم ءُ سُوز وت ءَ گون اَنت یا وزم ءُ سوز وت دیگ لوٹ اَنت ؟
پسّو,,,
 استاد برکت برجان ھوت
وزن بِزاں سَنگ ءُ شاھیم لچّہ کاری ءِ کانود اِنت کہ بِندات ءِ بند ھما سَنگ ءُ شاھیم اِنت کہ جھل ءِ سرجمیں بند گوں بِنداتی بند ءَ ھم وزن بہ بنت بلوچی کلاسیکل لچّھانی تہ ءَ سہ آب ءِ گِیشی ءُ کمّی جاہ کیت کہ نزوری ءِ زانگ نہ بوتگ بلے گزل کہ سید ھاشمی آئی ءَ دستونک گوش اِیت ءُ اِد ءَ سَنگ ءُ وزن ءِ ھیال دارگ ھَژدری اِنت اَلبت اِد ءَ یک دلگوش کرزیں گپّے جَنَگ لوٹاں کہ منی نَزّ ءَ گزل سد دَر سد دستونک نہ اِنت ءُ دستونک ھشتاد دَرسد گزل اِنت بلے بیست دَرسد دستونک چہ گزل ءِ کانود ءَ ڈَنّ اِنت پہ دَرورگزل پنچ بَیت ءَ کمتر گزل نہ اِنت بلے دستونک چار بیت ءَ گوں دستونک اِنت ھمے داب ءَ گزل چاردہ بیت ءَ داں گزل اِنت ءُ رند ءَ گزل ءِ کانود ءَ چہ دَر کیت بلے دستونک بیست بند ءَ گیشتر ھم دستونک اِنت ءُ گزل بے,, مطلع ,,,ءَ بِزاں تلمل بند ءَ گزل نہ اِنت بلے دستونک بے مطلع ءَ بِزاں تلمل بند ءَ اَبید ھم دستونک اِنت ,,,
جست,,,
 الی جما زامرانی
 ,مئے ھنوگیں شائری ءِ تہ ءَزیاتیں شائرانی لچھانی تہءَ ھمے گندگ بیت کہ شائر ماھیں کاڑ ءُ ھوراں وتی لچھانی تہءَ کار اَنت بلے کائینات ءِ بازیں زیبائی یے جھان ءِ تہءَ ھست اِنت بلے بلوچی لچھکاری تہءَ بس کاڑانی وزبت ءَُ ستا گندگ ءَ کیت بزاں لنٹءُ ملگور ءُ لنکک ءُ گردن ءُ دیدگانی ستا ءَ ایشی سوب ؟
پسّو ,,
 استاد برکت برجان ھوت
منی ھیال ءَ اَنّوں چُش نہ اِنت توسیپ ءُ ستاہ انچوش کہ من پیسر ءَ گوشت کہ لچّہ کاری ءِ یک بھرے کہ اِیشی ءِ تہ ءَ بازیں نامداریں لچّہ کاراں وتی بور تاتکگ انچوش مولوی عبداللہ پیشنی وتی لچّہ گُل ءُ زِیور ءِ تہ ءَ وتی دوست ءِ بْراھداری ءُ شر رنگی ءِ توسیپ ءَ کنت انچوش مُلّا مھمد روانبد اتاشاد ءَ اے پِڑ ءَ جوانیں لچّہ پِر بستگ بلے من یکرندے پد ءَ گوشاں کہ سید ھاشمی ءُ اقبال لاھوری ءِ ھرچ ءِ لچّہ ءِ ھرچ بَند مردم ءَ یک کلوھے دنت مردم ءِ رھدربری ءُ رھشونی ءَ کنت اے بابت ءَ پہ دَرور سید ھاشمی ءُ اقبال لاھوری ءِ لھتے بند کہ کلوہ ءُ بُنگپ اِش یکّ اِنت چُش اَنت
اقبال لاھوری گوش اِیت
 اُٹّھو میرے دنیا کے غریبوں جَگادو
 کاخِ اُمرا کے دَر و دیوار ہلادو
سید ھاشمی گوش اِیت
 سْرین ءَ پہ بامردی بہ تْرما اِت
 سر جن اِت انچا چہ کُجا کا اِت
یا گِھیں دیواناں گِر اِت کُنڈے
 یا میارانی چوٹواں سا اِت
مارگِر ءُ جانبداں نہ کُت کارے
 دژمنیں مارانی سراں جا اِت
اقبال لاھوری گوش اِیت
نہیں سمجہے تو مِٹ جاوگے اے ھِندوستاں والو
 تمہاری داستاں تَک بہی نہ ہوگی داستانوں میں
سید ھاشمی گوش اِیت
 جَھ بجن بے ساری ءِ بے زانتی ءَ شھمات کن
 کہ تئ بیگواھی ءِ سامان سرجم بوتگ اَنت
پد ءَ یکجاھے اقبال لاھوری گوش اِیت
 جِس کِہیت سے دہقان کو مُیسّر نہ ہو روزی
 اُس کِہیت کے ہر خوشہِ گندم کو جَلا دو
سید ھاشمی گوش اِیت
 گِرات درد ءُ تَپے سبزیں کشاراں
 پہ دھکان ءَ مہ بیت سیریں نکانے
اِد ءَ اے دوئیں شھشناب ءُ شھسسائیں شھزانتانی پِگر ءِ نزّیکی جاہ کیت کہ ھرچ بندی ءِ تہ ءَ وانوک ءَ جُھد ءِ سِکین ءُ رَھدربری ءُ رھشونی دست کپ اِیت ءُ مردم ءَ سرپدی ءِ کلوہ رس اِیت بلے اَنّوگیں لچّہ کار وتی لچّھانی تہ ءَ گلزمین ءُ سرڈگار وتی زِر ءُ تیابانی گپّ ءَ جن اَنت پہ درور
 پرید پراک گوش اِیت
 پِگر ءِ نایابیں کٹیر ءَ کپت ھیال ءِ مُھرگے
 زُرت کلّم ءَ مِسک پِر رِیتک تاک ءَ بَو چِت بوت مست
ڈولی بیگ وتی دستونک ءِ یک بندی ءَ چُش گوش اِیت
 زاناں چہ تَب ءَ تیز شُتگ گوات ءِ مُساپر
 شِنگ اَنت ماں ھر نیمگ ءَ دْرچکانی بُن ءَ تاک
زَپر اکبر وتی دستونک ءِ تہ ءَ گوش اِیت
 دْروھت پاد ءِ سواساں نیم راہ ءَ
 چینچو پشتکپتگ اَت سپر انگت
اے لچّہ کارانی دستونکانی بنداں چہ من دلجماں کہ بلوچی دستونک ءَ باز دیمروئی کُتگ ءُ انچیں چھر شُبین رِد ءُ پیشرد بزانت کارمرز کُتگ اَنت کہ مروچی گوشگ بیت کہ بلوچی دستونک پہ دلجمیں آپسری ءَ سر بوتگ
جست,,,,
 الی جما زامرانی
واجہ ءُ بوھیریں اُستاد شما لچھکاری ءَ.ابید گشندھی کنگ اِت اے گشندھی ءِ واھگ چون شمئے دل ءَ آتکگ ؟ ,,
 پسّو,,,
 استاد برکت برجان ھوت
گُشندھی ھُداے نیمگ ءَ چہ داتگیں ھما اِزم اِنت کہ گوش اَنت مردم ءَ چہ اَبرم ءَ گون اِنت انچوش کہ چُکّ کہ دنیا ءَ ودی بیت گریوگ ءُ کندگ زانت من ءَ ھم پاکیں ھاوند ءِ نیمگ ءَ چہ وشگُٹّی رَس اِتگ ءُ سند ءَ کلّرشانک ءَ من اردو سوت ءُ گانا گوش داشتگ ءُ گیگان کُتگ اَنت ءُ دوست ءُ سنگتانی گور ءَ دلدوست بوتگ اَنت بلے اودا چُشیں ساز ءُ زیمل ءِ زانتکار ءُ استادے نہ بوتگ کہ من چہ آئی ءَ ھِیل بِگراں پیشن ءِ آیگ ءَ رند وھدے کہ من سال پہ سال کراچی ءَ شُت ءُ آتکاں ھمے دَرگت ءَ استاد امام بکش ءَ گوں دُچار کپتاں ءُ چہ ھمائی ءَ باجا سَرگَم ءُ تِیوَر ءُکومَل ءِ سُر یاد گپت اَنت ءُ وتی بسات ءَ وتی وس ءُ واک ءَ جَنَگ ءُ گوشگ بُنگیج کُت اَنت
جست ,,,
 الی جما زامرانی
واجہ ءُ بوھیریں اُستاد واجہ برکت برجان ھوت شما کدی گشندھی بنگیج کتگ ءُ شمئے چنچک توار بند ءُ کیسٹ شنگ بوتگ ؟
پسّو,,,
 استاد برکت برجان ھوت
گُشندھی من ھزار 1980ءَ بُنگیج کُتگ بلے آ وھدی من ھرچے کہ گوشتگ پہ وشگُٹّی گوشتگ چہ ساز ءُ زیمل ءَ زانتکار نہ بوتگاں ساز ءُ زیمل ءِ سُر ءُ سَنگیت ءِ کمو سرپد بئیگ ءَ رند لَچّھاں ترز داتگ ءُ گوشتگ اَنت بلے تنی وھدی منی ھِچ کیسٹ نوار آلبم شِنگ نہ بوتگ پرچے کہ آ وھدی کہ من ءَ ھُبّ واھگ بوتگ کہ نوار پُر بکناں اِیشاں چہ من باز زَرّ لوٹ اِتگ کہ من دات نہ کُتگ بلے اَنّوں کہ مردم لوٹ اَنت کہ من آلبم پُر بکناں نی منی آ ھُبّ ءُ جوش جَزبگ پَشت نہ کپتگ ءُ نیست اِنت
جست,,,
 الی جما زامرانی
،،گوشندھی یک شوکے یا لچھکاری ءِ پیم ءَ پاکیں ھاوند ءِ داتگیں دادے؟
پسّو,,
 استاد برکت برجان ھوت
گُشندھی بزاں وشگُٹّی ھم ھاوند ءِ داتگیں داداں چے یک دادے کہ مردم ءَ رَس اِیت انچوش شَرّنگی ءُ بْرھداری انچوش زانت ءُ زانتکاری ءُ پھم انچوش زور ءُ تاکت انچو پدگِری اِستار زانتی اے دُرست چہ پاکیں ھاوند ءِ گنجیں دَراں بنیادم ءَ ٹیکی بنت اے دُگنیا ءِ ھچ دانشگاہ ءُ یونورسِٹی ءَ وانینگ نہ بنت ءُ نہ رَس اَنت ھمے پیم ءَ لچّہ کاری بزاں شائری ھم ھاوند ءِ ٹیکی اِنت ءُ ھرچ کسی ءَ چہ اے ٹیکیاں اگاں یکّے گون اِنت آ وتی وھد ءِ جِینیس نابغہ بزاں بے دروریں انسان اِنت ,,,,
جست ,,
 الی جُمّا زامرانی
بلوچی زبان ءِ کوھنیں گشندہ کہ مرچیگ ءُ باندات لھتے ءِ جند مئے نیام نہ اَنت ءُ لھتے وھد ءِ دنز ءُ مُجانی تہءَ اندیم اَنت آیانی سوت ءُ ترز ءُ گال ءُ ساز ءُ زیملانی باروءَ شما چی گوش اِت اگاں بوت کنت آیانی وشیں زیملءُ ترز ءُ گالانی لھتے درور ءِ سرپدی گوں وتی وشیں توار ءُ زیمل ءَ بدئے ءُ ھنوگیں ساز ءُ زیمل ءُ وھدیگیں ساز ءُ زیمل ءَ شما چی تپاوت گندگءَ اِت ؟
پسّو,, ,
 استاد برکت برجان ھوت
بلوچی وھدیگیں گُشندھاں چہ اگاں کسی ءِ گوشتگیں سوت ءُ توار دست کپ اِیت چَر آھاں یکّے کلاسیکل گُشندہ مُلّا موسّئ ءِ توار اِنت کہ آئی ءَ راگانی سر ءَ کار کُتگ پہ دَرور بَشکَرد ءِ لچّہ مُلّا موسّئ ءَ گوں سرود ءَ کافی ٹھاٹھ تہ ءَ اَڈّ کُتگ بلے ھمے کافی ٹھاٹھ تہ ءَ نِی تِیوَر انچو کارمرز کُتگ کہ کافی ٹھاٹھ تہ ءَ اے تبدیلی مُلّا موسئ ءِ نام ءَ چہ زانگ بیت کہ جُوانیں رنگے ھمے داب ءَ اِزّت ءُ مَیئروک لچّہ ماروا ٹھاٹھ ءِ تہ دَھا کومَل مُلّا موسّئ ءَ انچو ھوار کُتگ کہ اے رنگ دِگے ھِچ جاہ دست نہ کپ اِیت اِد ءَ چہ زاھر اِنت کہ مُلّا موسّئ ءَ راگ ءُ ٹھاٹھانی سر ءَ زانتکاری ءُ دسترس بوتگ چہ آئی ءَ رند پہ وت ءَ کلاسیکل ساز ءُ زیمل ءِ تہ ءَ کس ءَ پہ وتا جِتائیں رنگ ٹَھینت نہ کُتگ ناکو پیزمھمد ءُ مُلّا کمالان ھوت ءَ ھم جُوانیں تجربہ کُتگ دُگنیا ءِ ھرچ چیز ءَ گوں وھد ءِ گوزگ ءَ ھور دیمروئی کُتگ رندتر ءَ کلاسیکل ساز ءُ زیمل ءَ اَبید بلوچی زبان ءِ تہ ءَ بینجو اتکگ ءُ سوت گوشگ بِنا بوتگ ءُ آرمونیم آرگ بوتگ چہ اِد ءَ ساز ءُ زیمل ءِ نوکیں دورے بُنگیج بیت کہ بلاول بِلجم استاد ستّار استاد شفیع مھمد جاڑوک ءُ استاد عبدالعزیز ءُ دگے بازیں بینجو ءُ آرمونیم نال ءَ زیر اَنت ھندی راگ ءَ بلوچی ءِ تب دے اَنت ءُ مَنّین اَنت استاد ستّار ءَ اے پِڑ ءَ بے دروریں جُھد کُتگ بلے جاڑوک بلوچی ساز ءُ زیمل ءِ ھما گُشندہ اِنت کہ تا مروچی آئی ءِ گیگان کس ءَ گپت نہ کُتگ اَنت آ مُشکل پَسند ءُ اکال ءِ گُشندہ بوتگ کہ ھندوستان ءِ گُشندہ مھمد رفیع ءَ گوشتگ کہ من دُگنیا یک گلوکاری ءَ مَنّاں کہ آئی ءِ نام اِنت مھمد جاڑوک منی ھیال ءَ جاڑوک ءِ چِدو مستریں توسیپ ءُ ستاہ بیت نکنت رندتر ءَ استاد نورمھمد نورل ءَ ھِندی راگانی تہ ءَ بلوچی کلاسیکل ءِ رنگ ھوار کُتگ ءُ یک کامیابیں تجربہ ءِ کُتگ رند ءَ نورخان بزنجو ھما ورنا اَت کہ آئی ءَ ساز ءُ زیمل ونتگ ءُ دَر بُرتگ اَت نورخان بزنجو ءَ کَلیان ٹھاٹھ ءِ تہ ءَ بے دروریں دُھن اڈّ کُتگ گوشتگ اَنت استاد عزیز ءَ راگ جوگ ءِ تہ ءً ھرچے کہ گوشتگ کمال کُتگ ءُ باز وش گوشتگ ھمے سپر داں مروچی برجاہ اِنت ءُ دیم ءَ روان اِنت,,,
جست,,,
 الی جما زامرانی
،،مرچاں بازیں گشندہ باپاری شائری لوٹ اَنت ءُ بازیں شائرے پہ وتی لچھانی گوشگ ءَ گشندھاں مُز دینت کہ مئے شئیراں بہ جن اِت آئی گال ءُ گپتار توری ھرچ وڑیں بہ بنت گشندہ اِش درشان کن اَنت اے باپاری شائری ءُ گشندھی ءِ بارو ءَ شما چی گوش اِت اے نوکیں شائری ءُ نوکیں ساز ءُ زیمل ءِ وزم ءُ ترز ءُ اے تھر ءِ لچھکاری پہ بلوچ چاگرد ءَ تاوان اَنت یا نپ اَنت یا وھد ءِ لوٹ ھمیش اِنت ؟؟
.پسّو,,,,,
 استاد برکت برجان ھوت
دگنیاے ھرچ چیز وتی تب ءَ مَٹّین اِیت ساز ءُ زیمل ھم ھمے داب ءَ اِنت اگاں لچّہ کارے پہ وتی لچّھانی شِنگ کنگ ءِ ھاترا زَرّ دنت ءُ مِنّت گِر اِیت ءُ وتارا نامدار کنت چُشیں مردم باز اِنت ھمدا ھم ھست اِنت کہ ھمے کار ءَ دزگٹّ اَنت ءُ اِیشی ءَ پہ وتا بودناکی ءُ ناموری ءِ زان اَنت لھتے ورنا پاپ بزاں انگریزی دُھن ءُ تَب ءِ سر ءَ بلوچی لچّہ گوشگ ءَ اِنت ءُ لھتے لچّہ دلدوست ھم بوتگ بلے منی ھیال ءَ وھد ءِ گیچن اِیشاں گِیچ اِیت ءُ نکرزوکیں چیزاں گار ءُ بیگواہ کنت ھما بلوچی تب ءَ نوکیں داب دئیوک ءِ جُھد پشتکپ اِیت ءُ اَبدمان بیت کہ آئی ءِ تہ ءَ وتی تب ءِ بودشت ءُ بودناکی مان بہ بیت
جست,,
 الی جما زامرانی
مئے وانندھیں واجہ ءُ کماشاں زیات شائری ءِ نیمگ ءَ دلگوش داتگ ءُ لبزانک ءِ اے دگہ پِڑ ھالیگ اَنت بزاں رم.نویسی ءِ باروءَ شمئے ھیال ءُ لیکہ چی اَنت زبان ءِ دیمروی لبزانک ءِ کجام تھرءَ ردوم زوراِیت ءُ وت ءَ مِنزل ءَ سر کنت؟
پسّو,,,
 استاد برکت برجان ھوت
زاھر اِنت کہ زبان دیمروئی کنت کہ آئی ءِ تہ ءَ گیشتر رَم نبیسّی کنگ بہ بیت بلے مئے بلوچی ءِ راجدپتر مارا لچّھانی تہ ءَ دست کپ اِیت ءُ بس. لچّہ سد در سدی راجدپتر بوت نکنت لچّہ ءِ تہ ءَ گَلا گال بِزاں ,,مبالغہ آرایی,, باز اِنت ءُ گواچنی راستی سی درسد اِنت مئے گوستگیں دور ءِ زانتکاراں اگاں رم ءِ تہ ءَ وتی راجدپتر نبشتہ بُکتیں گُڑا مرچی ما چہ بازیں اَڑ ءُ جنجالاں رَکّ اِت کُتگ اَت چہ ھمے اَڑ ءُ جنجالاں یکّے وتی لچّھانی تہ ءَ بلوچ ءَ ارب,, عرب,, گوشگ اِنت ءُ دِگرے وتی لچّھانی تہ ءَ بلوچ ءَ دِگے نیمگے بارت یکّے دِگے نیمگے بارت. ءُ یکّے دِگے نیمگے بلوچ ءِ یکّے بلوچ ءَ عرب گوشگ اِنت ءُ یکّے دِگے گپے جنت یکّے بارت نمرود ءِ نماسگی کنت یکّے آریایی گوش اِیت بلے گیشتر دلیل مدرک ءُ شاھدی بزاں منّانک مارا آریایی بئیگ ءِ تہ ءَ دست کپ اِیت آ ھم دِگے راجانی دپتر زانتاں وتی دل ءِ تب ءَ پہ ما بلوچ ءَ ھم چیزے گپ نبشتہ کُتگ رم نِبیسّی ءِ پِڑ ھالیگ اِنت باید اِنت رم نِبیسّی ءَ گیشتر دلگوش ءُ وھد دئیگ بہ بیت.
جست,,,
 الی جما زامرانی
جی منی واجھیں اُستاد نوں کائیں بلوچی رھبند ءُ سیاھگ ءِ آب ءُ توارینکانی بارو ءَ گپ کنیں کہ ھرچ کس پہ راھے روگءَ اِنت اے بارو ءَ شما چی گوش اِت؟
پسّو,,,
 استاد برکت برجان ھوت
دُرستاں چہ مُھمّ تِریں جُست ھمش اِنت مئے راج ءِ تہ ءَ زانتکار ءُ کوّاس باز اتکگ ءُ شُتگ بلے ھر کس ءَ دیم پَر وت نبشتہ کُتگ ءُ وتی وتی رھبند بلوچی ءِ واست ءَ ھژدری اِش زانتگ اَنت اے مئے زانتکاراں اے گپّ ءِ واست ءَ وَ باید اِش اَت کہ آ دِگے راج ءُ آھانی رھبند ءِ گیشّنگ ءِ گپ بہ پھم اِت اِنت رند ءَ پہ بلوچی ءَ لانک اِش بہ بست اِنت مئے زانتکار چہ ھچ راج ءِ زانتکار ءُ کوّاساں چہ کمتر نہ اَنت بلے ھر یکّے وتارا بے پَٹّ ءُ پول ءُ بے سائنسی بے عملی ءِ بُنیاد ءَ وتارا علم ءُ زانت ءِ بُستریں پدانک ءِ زانتکار سرپد بیت یک دلگوش کرزیں گپّے اِش اِنت کہ ما دُگنیا ءِ ھرچ راج ءَ چہ آئی ءِ زبان ءَ پجّا کاریں پہ دَرور عرب پمیشکا عرب گوشگ بیت کہ آ عربی زبان ءَ گپّ جنت مذھب ءُ دود ءُ رَبیدگ آئی ءَ عرب نکنت انچوش انگریز زبان ءِ بُنیاد ءَ انگرز گوشگ بیت کہ انگریزی زبان ءَ گپ جنت اِد ءَ ھم نیکراہ ءُ دود ءُ رَبیدگ آئی ءَ انگریز نکنت انچوش دُگنیا دِگے دِگے راج اَنت بلے وھدے ما بلوچ ءِ گپّ ءَ جنیں گُڑا دُگنیاے ھما رواج گپتگیں تھیِوری ءَ وتیگ کنیں ءُ بے سوب بئیں پرچے کہ بلوچ زبان ءِ بُنیاد ءَ بلوچ نہ اِنت بلوچ ءِ سرپد بئیگ ءِ واست ءَ مارا سائنسی ءُ عملی بُنیاد ءَ دِگے تھِیوری ءِ پکّار اِنت بلوچ جدگالی زبان ءَ گپّ جنت ءُ بلے وتا بلوچ گوش اِیت ھمے داب ءَ براھوی براھوی زبان ءَ گپ جنت ءُ وتارا بلوچ لِیک اِیت ءُ گوش اِیت ھمے پیم سِرائیکی زبان ءَ ھبر کنوک وتارا بلوچ گوش اِیت ءُ سرپد بیت چہ اِد ءَ زانگ بیت کہ بلوچ زبان ءِ بُنیاد ءَ بلوچ نہ اِنت بلکیں دود ءُ رَبیدگ ءِ بُنیاد ءَ بلوچ بلوچ اِنت انچو آ دِگے راجانی زبان ءِ بُنیاد ءَ ھما راج بئیگ ءِ تھیِوری بلوچ ءِ واست ءَ بے سوب اِنت ھمے داب ءَ مئے سیاھگ,, رسم الخط,, بزاں رھبند ءِ اَڑ ءُ جنجال اِنت کہ اِیشی ءِ تہ ءَ زانتکار ءُ شیوار ءُ کُتہ کار بس یک مردمے بوتگ کہ آئی ءَ؛سائنسی علمی ءُ تحیقیقی بُنیاد ءَ کار کُتگ آ مرد شھسسا سید ھاشمی اِنت آ دِگے دُرست دل ءِ شِین ءُ لوٹ ءِ پد ءَ سر ءُ پاد اِش جتگ ءُ بے سوب تَرّ اِتگ اَنت سید ھاشمی ءَ توارینکانی بُنیاد ءَ زبان ءِ آبانی سر ءَ کار کُتگ ءُ پہ دلیل گپ جَتگ ءُ مَنّیتگ سید ھاشمی ءَ تازی سیاھگ پمیشکا وتی کُت کہ مئے چاریں نیمگانی زبانانی آب عربی آب اِت اَنت سید ھاشمی ءَ ھمے آباں گوں بلوچی سیاھگ جُوڑینت ءُ اَڈّ کُت تازی سیاھگ ءِ تہ ءَ اوّلی آب ھچبر اوشت نہ بیت بلے ھمے تازی سیاھگ بلوچی ءِ اوّلی آب ءَ اوشت کنت پہ دَرور گْورم ءُ گورم دْرد ءُ درد ھمے اوّلی آب ءِ اوشت بئیگ آ دِگے زبانانی ھِیل گپتگیں مردم ءَ اِیر بُرت کُت نہ کُت ءُ بلوچی سیاھگ ءِ دیم ءِ دیوال ءُ بدواہ بوت اَنت اِیشانی تہ ءَ بلاھیں بلاھیں نام گِندگ ءَ کیت بلے دُرست وھد ءِ گیچن ءَ گِیتک اَنت ءُ تب زانتی ءِ ناسرپدی ءُ کینگ ءِ آماچ بوت ءُ بیگواہ تَرّ اِت اَنت تا مروچی سید ھاشمی ءِ سیاھگ ءَ چہ شرتریں سیاھگ کس ءَ آرت نہ کُتگ
جست,,,
 الی جما زامرانی
ھنچو کہ ما ءُ شما سرپد اِنت کہ سید زھورشاہ ھاشمی ءَ اے سیاھگ ءِ اڈ گیش ءُ گیوار کتگ اَنت ءُ راستیں سیاھگ نام. کتابے ھم. نبشتہ کتگ ءُ توارینک ءُ گوست ءُ اے دگہ بلوچی رھبند ءِ سیاھگ ءِ آبھم. گیشینتگ کہ بیست ءُ پنچ اَنت کہ مئے گُٹ ءُ گلواں در کاینت ءُ مئے گال ءُ گپتاراں پلگار اَنت ءُ ھنوں ھمے رھبند رواج گپتگ بلے بازیں کسے گوش اِیت کہ اے رھبند مئے لوٹاں پورو کرت نہ کنت ءُ نزروی ھست بلے نزوریاں ھم شون دات نہ کن اَنت دومی مئے نیکراہ ھم دوازدھیں آبانی دور دیگ نہ مَنّ اَنت ءُ ساڑی نہ اَنت بلے واجہ مولانا ھیرمھمد ندویءَ وتی کتاب اردو بلوچی بول چال تہءَ اے گپ مَنّ اِتگ کہ بلوچی رھبند ءِ آب 25 اَنت بلے آئی ءَ وت کارمرز نہ کتگ ءُ گل ھان نسیر ءِ دور ءَ آبانی باروءَ مراگشے بوتگ بلے آ دیوان ءَ ھچ چشیں چیزے منگ نہ بوتگ تنیگہ اے اڈ گیش ءُ گیوار نہ بوگ ءَ اِنت نہ کہ چہ سید ءِ رھبند ءَ جوانتریں رھبندے آورت کن اَنت اے بارو ءَ شما چی گوش اِت اے سیاھگ ءِ اڈ چون گیش ءُ گیوار کنگ بہ بیت ؟
 پسّو,,,
 استاد برکت برجان ھوت
دُگنیاے ھرچ زبان ءَ یک تب ئے ھست تب ءِ زانگ ھَژدری اِنت کہ تب چی ئے تب اَبرم اِنت فطرت اِنت نِیچر اِنت کہ اِیشی ءِ گوم ءَ زوراکی کنگ نہ بیت ھمے داب ءَ بلوچی زبان ھم وتی تب ءِ واھند اِنت عرب ءُ انگریز ءُ آ دِگے راجاں وتی تب جا آورتگ ءُ پہ توارینک وتی تب ءِ آب جوڑ کُتگ اَنت بزاں آھاں وتی زمین ءَ وتی تُھم کِشتگ وتی زید ءِ آپ داتگ مروچی ما گِندیں کہ آھانی کِشتگیں دْرچکاں رودم زُرتگ ءُ آھانی باگ ڈولدار اَنت بلے بژن کہ لھتے ناسرپدیں مردماں پہ بلوچی ءَ ,,عرب,, ءِ تُھم زُرتگ بلوچ ءِ زمین ءَ کِشتگ ءُ انگریز ءِ آپ ءَ گوں آپ داتگ مروچی ما گِندیں کہ مئے باگ ءِ دْرچکاں رودم نہ زُرتگ ءُ لیمور اِتگ ءُ مونڈ گِپتگ ءُ اوشت آماچ اَنت بزاں ما وتی تب ءِ گوم ءَ زوراکی کُتگ باید اِش اَت کہ ما شھسسا سید ھاشمی ءِ زانشی ءُ سائنسی ءُ ,,عملی,, ءُ,, تحیقیقی,, بزاان کارکردی ءُ پٹ ءُ پولکاری بُنیاداں گوں بلوچی تب ءِ آبانی گِیشّنگ کہ بیست ءُ پنچ اَنت بہ پھم اِت اِنت ءُ وتی بُکتیں گُڑا مروچی مئے باگ ھم ڈولدار اَت بلوچی ءِ ناسرپدیں زانتکار گوش اَنت کہ سید ھاشمی ءِ سیاھگ ءَ نزوری ھست اِنت. من گوشاں دُگنیاے کُجام زبان ءِ سیاھگ سد درسد وتی تب ءِ تواراں گِیشّینت کنت عربی ءِ سیاھگ سُرینوکانی چمدار اِنت یوروپ ءَ رومن آباں ھر یکّے دیم پَر وت کارمرز کنت مروچیگیں انگریزی زبان ءَ ھم وتا سد در سد چہ نزوری ءَ رَکّینت نہ کُتگ پارسی ءَ کہ وتا فارسی کُتگ وتی تب ئے باھینتگ چینی ءُ جاپانیاں کہ آھاں چہ لھتے ءِ آب ۳۵۰ اَنت ءُ لھتے ءِ کمتر اِنت پَشتو ءَُ سِندی زبان ءِ اَڑ ءُ جنجال وتی جاہ ءَ اِیر اَنت اَنّوگیں پِنڈ اِتگیں اردو زبان ءِ آب ھم سد در سد وتی تب ءُ توار ءَ گیشّینت نہ کن اَنت بلے مئے ناسرپدیں زانتکارانی گور ءَ دُگنیا ءِ آ دِگے زبانانی سیاھگ ءَ ھچ نزوری نیست اِنت پرچے کہ اِیشاں آ زبانانی سر ءَ سرجمیں سرپدی نیست اِنت دُرستیں زبان وتی ھمے نزوریاں گوں اوشت آماچ نہ اَنت ءُ دیم ءَ جُنزان اَنت بلے بلوچی سیاھگ گُٹگیر ءُ میاریگ اِنت بس پرچے کہ سید ھاشمی ءِ سیاھگ ءَ بلوچی تب ءُ توار ءُ توارینک پہ جوانی گوں سائنسی ءُ کارکردی ءُ پٹ ءُ پولکاری,, علمی ءُ تحقیقی,, بُنیاداں گِیشّینتگ اَنت تیوگیں دُگنیاے بے مَٹّ ءُ بے دَروریں مردم کہ آھانی جُھد نمیران اَنت آ سئے مردم اَنت کہ چَرآھاں یکّے مئے وشبھتی اِنت کہ بلوچی ءِ بھر ءَ کپتگ آ سید ھاشمی اِنت یکّے یونان ءِاپلاتون ,,افلاطون,, بوتگ کہ گوش اِیت
 کسانیں زھگی ءَ چہ تھاری ءَ بہ تُرس اِیت ھیرانی گپے نہ اِنت بلے یک ٹوہ ءُ بلاھیں مردمی ءَ چہ رُژنائی ءَ بہ تُرس اِیت ھمے ھیرانی ءُ اَجکّھی گپے.
 اے افلاطون ءِ سستگیں دستونکی اَت
 ھمے داب ءَ سید ھاشمی وتی سستگیں دستونکی ءِ تہ ءَ گوش اِیت
 کہ یک مردمی ءَ داں چِھلّ سال ءَ وتی زھم چو دوستگیں براتی ءَ تیمّار اِت بلے رند ءَ ھمے زھم ءِ گوم ءَ آئی ءِ سر اِش بُرّ اِت ءُ زھم ءَ نزانت من چے کُتگ
 دِگے جاھے گوش اِیت
 منی دست ءِ پُشت ءَ سُھر مورے روگ ءَ اَت من کہ چار اِت مزن بئیان بیت پِیلّے جوڈ بوت من ءَ گوشتی ھاں باریں تُرس ءَ دلاپے پد ءَ رَھگپت ءُ کسان تَرّان بیت ءُ مورے جوڑ بوت
دِگے جاھے گوش اِیت
 یکّے ءَ زبان دپ ءَ اِنت بلے گُنگ اِنت یکّے ھبر زانت بلے تُرس ءَ دلاپ اِنت دویں بزگ اَنت یکّے ءَ آپ گون نیست ءُ یکّے ءَ توشگ
 اے دابیں دَرور اپلاتون,, افلاطون,, ءَ داتگ سید ھاشمی ءَ داتگ ءَ فرانس ءِ تہ ءَ فرانسس بِیکَن ءَ داتگ کہ رند ءَ فرانسی زبان ءِ سیاھگی جوڈ کُت ءُ نمیران بیت آ راجاں وتی زانتکار سر ءِ تاج جوڈ کُتگ اَنت بلے بژن کہ تیوگیں دُگنیاے زانتکارتِریں سئیمی مردم بزاں سید ھاشمی ءُ آئی ءِ جُھدانی گوم ءَ آئی ءِ راج چونیں ناسرپدی ءُ نزانتکاری ءِ گوم ءَ راہ ءِ دیوال جوڑ بوتگ
جست,,
 الی جما زامرانی
ھنچوشکہ واجہ سید ھاشمی گوش اِیت کہ
گال نام منی نام تئی نام هداءِ
 بے گال ءَ من ءُ تو ءُ هُداوند مُجان گار
ءُ اے گالانی پژدر ءِ بزانت ایش اِنت کہ وھدیکہ من ءَ ءُ ترا لَبز مَہ بیت زُبانِ نَہ بیت زُبان چَہ لبز ءُ گالاں جوڑ بیت ءُ اِنسان گوں یک ءُ دومیءَ ھَبر ءُ ھال کَنت ءُ وتی پَجّار ءُ مارشت ءُ ھیال ءُ لیکہ ءُ وتی درد ءُ وشیاں یکے ءَ گوں دومیگ ءَ درشانِ کَنت ءُ بَد ءَ نیک ءُ شَرّ ءُ گَندَگ ءَ گیش ءُ گیوارِ کَنت اَگاں اِے زُبان ءِ گپ ءُ ھَبر ءُ لبز گال مَہ بَنت اَلم ءَ اِنسان دَنز ءُ مُج ءُ ژیِمب ءُ تھاروکیانی توک ءَ گارءُ بیگواہ اَت ءُ پاکیں ھاوندےءِ زانت نہ کُتگ اَت. ھَمے سَسّا ءُ شَھدیں زُبان ءِ گال ءُ گُپتارانی سَٹّ اَنت کہ اِنسان وت ءَ چہ دنز ءُ مُجانی تَھاروکی ءَ رَکّین اِیت . چہ ھمے گال ءَ پاکیں ھاوند ءِ 99 نام
 جوڑ بوتگ اَنت ، سَرجمیں زُمین ءُ آزمانانی ءُ کوہ ءُ آپ ءُ دْرچک ءُ دار ءُ سُرِند ءُ پُرِند نام بندَگ بوتگ اَنت . مستریں چیز کہ پاکیں ھاوند ءَ انسانءَ داتگ آ زبانءُ زبانءِ گال ءُ گالوار ءُ توار ءُ گپ ءُ ھبر اَنتءُ منی نام ءُ تئی نام ءُ پاکیں ھاوندءِ نام چہ ھمے گالاں اَڈ بوتگ اَنت.وھدیکہ پاکیں ھاوند ءَ مارا اے توارینک داتگ اَنت گُڑا ما پرچا وتی توارانی رھبند ءِ سر ءَ مہ روئیں باید اِنت کہ ما درست سید ءِ رھبندءَ بہ مَن اِیں کہ مئے زبان ءِ لوٹ ھمیش اِنت اے بارو ءَ شما چی گوش اِت؟
پسّو,,
 استاد برکت برجان ھوت
بچار کلام اللہ ءِ تہ ءَ یکجاھے یکّے پاگپّی ءِ بزانت چُش اِنت کہ
 (او آدم ءِ اوبادگاں من شُمارا چہ یک پت ءُ ماتی ءَ پیداگ کُتگ من شُمارا ٹَکّ ٹَکّ ءُ جِتا جِتائیں راج ءِ نام داتگ پمیشکا کہ من بزاں اللہ لوٹاں کہ شُما ھمے داب ءَ زانگ ءُ پجّارگ بہ بئیت)
 چہ کلام اللہ ءِ اے پاگپّ ءِ بزانت ءَ مارا ھمے سرپدی رس اِیت کہ پاکیں ھاوند ءِ وتی لوٹ اِنت کہ ھرچ راج گوں وتی تب ءُ وتی دود ءُ رَبیدگ ءُ وتی زبان ءُ وتی سرڈگار ءَ گوں زانگ ءُ پجّارگ بہ بیت نی کہ ھاوند وت وتی پاکیں کتاب ءِ تہ ءَ گوش اِیت کہ عرب بنگالی مہ بنت بنگالی پٹھان مہ بنت پٹھان سِندی مہ بنت پارسی انگریز مہ بنت ھمے داب ءَ بلوچ ھم تازی مہ بنت بزاں کلام اللہ گوشگ ءَ اِنت کہ بلوچ وتی سرڈگار ءَ بہ نند اِیت وتی دود ءُ رَبیدگ ءَ بزیر اِیت وتا بلوچی نام بہ بند اِیت ءُ گوں وتی تب ءُ فطرت ءُ نِیچر ءَ گوں زندگی بکنت کہ دُگنیاے آ دِگے دُرستیں راج وتی وتی تب ءَ وتی وتی دود ءُ ربیدگ ءَ وتی وتی ناماں ءُ وتی وتی سرڈگار ءَ نشتگ ءُ وشنود اَنت. بلے بژن چہ بلوچ ءَ آئی ءِ نام پچگرگ بوتگ اَنت آئی ءِ دود ءُ رَبیدگ نزور تَرّینگ بوتگ آئی ءِ سرڈگار چُنڈ چُنڈ کنگ بوتگ مستریں بژن اِش اِنت کہ آئی ءِ تب ءَ گوں زوراکی کنگ بوگ ءَ اِنت کہ ھچ رنگ ءَ اوپار کنگ نہ بیت اِد ءَ جا کیت کہ شھسسا سید ھاشمی ءَ اے بابت ءَ مزنیں مزنیں سرپدی ءُ زانتکاری چہ پاکیں ھاوند ءِ نیمگ ءَ ٹیکی کنگ بوتگ اَنت کہ وتی بلوچ راج ءَ سرپدی بدنت.
 نزوری بلوچی سیاھگ ءِ تہ ءَ نیست اِنت اگاں تازی ءِ آب سُرینوکانی چمدار اَنت گُڑا اے تازی آبانی نزوری اِنت یا ھما کور پھم ءُ ناسرپدیں زانتکار ءِ نزوری اِنت کہ وتی نزوری ءَ بلوچی سیاھگ ءِ نزوری ءِ نام ءَ کنت سیاھگ ءَ وتی جا گپتگ بلے بیت کنت کہ مردم سید ھاشمی ءِ ارزشت ءَ دِگے سد سال گوزگ ءَ رَند بزان اَنت. ,,,
جست,,
 الی جما زامرانی
بلوچی زبان ءَ بازیں کتابے شنگ بوتگ ءُ بازیں کتابے نبشتہ بوتگ ءُ پہ چاپ ءُ شنگ ءَ جریدگ اَنت ءُ بازیں نبشتانک ءُ سرھال ءُ بنگپانی سرءَ واٹساپی دیواناں گپ ءُ تران بیت ءُ ھرچ کس وت ءَ زبان دوستے زاھر کنت بلے بلوچی ءِ یک کتابے نہ زوراگءَ تیار نہ اِنت کتابانی نبشتہ کنگ ءُ شنگ کنگ چو گران نہ اِنت کہ بھا کنگ یک جنجالے یا نہ بوگ ءِ برابر اِنت اے بارو ءَ چی کنگ بہ بیت؟
پسّو,,
 استاد برکت برجان ھوت
منی ھیال ءَ گوستگیں ھپتاد سال ءَ دیم پہ اِینگو باز سرپدی ءُ جُوانی ءُ زانتکاری اتکگ اَنّوں ھم ھمے زانتکار بِلّے توریں پہ لَنکُک ھساب بنت بلے ھرچ آیوکیں روچ ءَ گوں اِیشانی تہ ءَ گِیشی پیداک اِنت بِزاں ھپتاد سال پیسر بلوچی سیاھگ ءِ پہ راستی رندگیری کنوک ءُ نِبیسّوک دو سئے بوتگ اَنت بلے اَنّوں ھاوند ءِ لَکّ شُگر اِنت کہ( ۳۰۰)اَنت باید وَ اِش اَت کہ اَنّوں اے سِی لَکّ بوتین اَنت
بلے پد ءَ اوں گنج اِنت کہ ھمے ھست اَنت دُگنیاے دُرستیں راجانی تہ ءَ ھر وھد ناسرپد گیشتر بوتگ اَنت بلے ھمے گیشتریں ناسرپدانی رھشونی ءُ رَھدربری مُدام ھمے کموکیناں کُتگ انچوش کہ شما گوشت کہ بلوچی کتابانی زیروک سَکّ کمّ اَنت راست اِنت ھمے کتاباں ھر کس دیم پَر وت گوں وتگڑیں سیاھگاں نِبشتہ کنگ ءَ اَنت کہ پہ بلوچی ءِ باندات ءَ شَرّی ءِ آورت نکنت بلوچ راج بلاھیں سرڈگاری ءِ واھند اِنت مھمان نواز ءُ میار جَلّ اِنت مڑاھداری ءُ تاوان پُر کنوکیں راجے بلے دْریگتے کہ چہ ھاوند ءِ گنجیں دَراں اِیشی ءِ تپاکی ءُ سرپدی ھم باز بہ بوتیں دْریگتے واٹساپ بزاں نوکیں ٹیکنالوجی ءِ ھیر ءُ برکت ءَ سیاھگ ءِ سرپدی مردماں گیشتر دست کپتگ ءُ گالوارانی دِگری نزور ترّ اِتگ بزاں رخشانی سلیمانی ءُ مکّرانی گالوار ءِ پَندل نزور ترّ اِتگ نی بلوچ راج دمگی گالوارانی دورگیں پندل ءِ لوپ ءَ چہ دراتکگ ءُ سرپدی ءِ سیمسراں رَس اِتگ بلے انگت اوں باز کار لوٹ اِیت.,
 جست,,,
 الی جما زامرانی
بلوچی زبان ءِ دیمروی ءِ بارو ءَ شما چی گوش اِت؟
پسّو,,
 استاد برکت برجان ھوت
من ھمے گوستگیں دَر ءَ وتی گپ جت اَنت ءُ پد ءَ گوشاں کہ من بلوچی ءِ باندات ءَ چہ دلجماں کہ باندات راستی ئیگ اِنت راستی ایمان اِنت راستی ءِ پلّامرزی کنوک ھچبر پروش نہ ورات .
جست,
 الی جما زامرانی
واجہ مئے لبزانکی ھما ھستی کہ لبزانک ءِ چم ءُ پونز اَنت ءُ چاگرد ءِ شَر ءُ ھراب ءَ زان اَنت ءُ مار اَنت ءُ ھمے ھرابیانی سرءَ وتی دیدانک ءُ لچہ ءُ ھیالاں درشان کن اَنت بلے بژنی گپ ایش انت اے وت ھمے ھرابیانی آماچ اَنت ءُ نشہ کن اَنت ءُ مئے نوک باھند ھمیشانی رندگیری ءَ کنگ ءَ اَنت کہ پلاں ندکار یا شائر اے نشہ ءَ کنگ ءَ انت اے سلیں ھیل ءُ آدت چون گار کنگ بہ بیت؟
پسّو,,,
 استاد برکت برجان ھوت
شُما راست گوشت ھمے بلاھیں بلاھیں وت سر ءُ وتگڑیں استاد کہ نَشہ کن اَنت بِزاں وتی پھم ءُ سرپدی ءَ نشہ ءِ دَیناں دے اَنت ءَ پد ءَ گوش اَنت کہ ما ھستیں وھد ءِ سرپد تِریں استاد اِنت راجدپتر چُشیں ناسرپدانی نام ءَ چہ سر رِیچ اِنت کہ وھد ءِ دنز ءُ تامور ءُ مُجاں گار ءُ بیگواہ اَنت راستی ءُ تِچکی ءِ ھمراھداری کنگ ءَ گوں ما چہ اے نزوریاں رَکّ اِت کنیں بلے ھژدری اِنت کہ ما اوپار ءُ دیر پِگری ءُ وت براتی ءُ مھر ءِ چہ سِلاھاں چہ کار بِگریں ءُ سائنسی ءُکارکردی ءُ پٹ ءُ پولکاری,, عملی,, ءُ تحیقیقی کُتگیں کارانی پلّامرزی ءَ بکنیں گُڑا جزم اِنت کہ باندات ءِ سوب مندی مئیگ اِنت.
الی جما زامرانی,,
 ،بوھیریں اُستاد ما گڈسرءَ شمئے منتواریں کہ شما مارا وھد دات ءُ مارا شرپ بکش اِت دگہ شما بلوچ راجءُ بلوچ راجءِ ورنایاں چونیں کلو دیگ لوٹ ئے
استاد برکت برجان ھوت,,
منی کلوہ پہ راج ءِ ورنایاں گوں اے دستونک اِنت کہ
بیا گوں اوپار ءَ وتی نزّیک کاریں دوریاں
 بیا گوں کندوکیں دپے پاھو دَئیں مجبوریاں
رامگینیں پہ تپاکی نوکیں توجیلّے پہ وت
 بیا چد ءَ گَلّینیں مُژدواریں سَکّی سوریاں
بیا نزوریاں پہ تھمبُل چہ وتا گِستا کنیں
 مان نیاریں یک تُشے اوں ھچ لنگی کوریاں
وشدلیں روچانی وشاتک ءَ پہ ھاوند ءِ دَر ءَ
 ڈَکّ بادینیں پہ مھر ءَ بیا چو چُکّ ءُ چوریاں
بیا وتی بدواہ ءِ شرّیانی توسیپ ءَ کنیں
 پہ مڑاہ دْرگوز کنیں بنیادمی کمزوریاں
ھر کس ھیران اِنت بچار بے دروریں سید ءَ چتور
 پِگر ءُ سسّا ءَ گوں کَشّ اِت راج چہ تاموریاں
بیا گوں سِتک ءُ باور ءَ مَنّیں اے تھلیں راستی ءَ
 اے جھان چو جھندم ءَ ترّینت مئے مگروریاں
آتک نوبت کہ بلوچ تی بھت بدلینگ بہ بیت
 راہ گِسر کُت لاگریں پِگرانی جان پزّوریاں
جزم زاناں کیت آ روچ گوں شما برجان گوش اِیت
 دَرکپ اِیت سیاھیں مکسک چہ شیرکنیں ھور توریاں,
 منتوار
 اَلی جُما زامرانی
 شمئے ھم لک منت
 رمس,,,,8/2/2018
 روچ,, شیکر